b'\n_START_ARTICLE_\nLepa Brena\n_START_SECTION_\nCariera\n_START_PARAGRAPH_\nLepa Brena a v\xc3\xa2ndut treizeci de milioane de albume \xc3\xaen lumea \xc3\xaentreag\xc4\x83, ceea ce o face cea mai bine-v\xc3\xa2ndut\xc4\x83 solist\xc4\x83 din istoria Balcanilor._NEWLINE_\xc3\x8empreun\xc4\x83 cu orchestra sa, Slatki greh ("Dulcele p\xc4\x83cat"), au fost printre primii care au combinat muzica popular\xc4\x83 iugoslav\xc4\x83 tradi\xc8\x9bional\xc4\x83 cu cea modern\xc4\x83, pop. Unele dintre cele mai populare piese sunt \xe2\x80\x9e\xc4\x8ca\xc4\x8dak, \xc4\x8ca\xc4\x8dak\xe2\x80\x9d (1981), \xe2\x80\x9eMile voli disko\xe2\x80\x9d (1982), \xe2\x80\x9eOkre\xc4\x87e\xc5\xa1 mi le\xc4\x91a\xe2\x80\x9d (1986), \xe2\x80\x9eSanjam\xe2\x80\x9d (1987), \xe2\x80\x9e\xc4\x8cik pogodi\xe2\x80\x9d (1990), \xe2\x80\x9eDva dana\xe2\x80\x9d (1994), \xe2\x80\x9eIzdajice\xe2\x80\x9d (1995),  \xe2\x80\x9eTi si moj greh\xe2\x80\x9d (1996), \xe2\x80\x9eTi me podse\xc4\x87a\xc5\xa1 na sre\xc4\x87u\xe2\x80\x9c (2000), \xe2\x80\x9eU\xc4\x91i slobodno...\xe2\x80\x9c (2008), \xe2\x80\x9ePazi kome zavidi\xc5\xa1\xe2\x80\x9c (2008) dar \xc8\x99i multe, multe altele._NEWLINE_Datorit\xc4\x83 succesului avut a fost numit\xc4\x83 \xe2\x80\x9eMadonna Balcanilor\xe2\x80\x9d._NEWLINE_A concertat pretutindeni \xc3\xaen lume. \xc3\x8en vara anului 1984 a sus\xc8\x9binut un concert \xc8\x99i la Timi\xc8\x99oara \xc3\xaen fa\xc8\x9ba a peste 65.000 de spectatori pe Stadionul Dan P\xc4\x83ltini\xc8\x99anu, spectacol care a n\xc4\x83scut legende (a fost ridicat\xc4\x83 pe un suport hidraulic, a st\xc3\xa2rnit isteria timi\xc8\x99orenilor care au \xc3\xaemp\xc3\xa2nzit mai apoi ora\xc8\x99ul cu mesaje de protest \xc3\xaempotriva cuplului Ceau\xc8\x99escu etc.)_NEWLINE_Este, \xc3\xaen prezent, proprietara companiei muzicale Grand Production.\n_START_SECTION_\nVia\xc8\x9ba personal\xc4\x83\n_START_PARAGRAPH_\nLepa Brena a locuit \xc3\xaen Novi Sad, Serbia, la \xc3\xaenceputul carierei. \xc3\x8en 1990 s-a mutat \xc3\xaen capitala Belgrad, iar \xc3\xaen 1991 s-a c\xc4\x83s\xc4\x83torit cu juc\xc4\x83torul de tenis \xc8\x99i omul de afaceri Slobodan \xc5\xbdivojinovi\xc4\x87 . Brena \xc8\x99i Boba au o cas\xc4\x83 \xc3\xaen Coconut Creek, Pompano Beach, Florida, unde au locuit o vreme \xc3\xaen timpul bombardamentelor NATO asupra Iugoslaviei - ceea ce a dus la o sc\xc4\x83dere semnificativ\xc4\x83 \xc3\xaen simpatia general\xc4\x83 a s\xc3\xa2rbilor. Are, de asemenea, o vil\xc4\x83 \xc3\xaen Monte Carlo \xc8\x99i un apartament luxos pe Fisher Island, \xc3\xaen Florida._NEWLINE_Lepa Brena are milioane de fani \xc3\xaen \xc3\xaentreaga lume._NEWLINE_Actualmente locuie\xc8\x99te \xc3\xaen Belgrad, \xc3\xaempreun\xc4\x83 cu so\xc8\x9bul s\xc4\x83u \xc8\x99i cei doi b\xc4\x83ie\xc8\x9bi ai lor, Stefan \xc8\x99i Viktor. _NEWLINE_Brena vorbe\xc8\x99te \xc8\x99i c\xc3\xa2nt\xc4\x83 \xc3\xaen dialectul ecavian al limbii s\xc3\xa2rbo-croate . Ea \xc3\xaens\xc4\x83\xc8\x99i declar\xc4\x83 c\xc4\x83 este o "yugo-nostalgic\xc4\x83" \xc8\x99i c\xc4\x83 ador\xc4\x83 totul referitor la fosta Iugoslavie.\n_START_SECTION_\nConcerte \xc3\xaen Rom\xc3\xa2nia\n_START_PARAGRAPH_\nPrimul concert sus\xc8\x9binut de Lepa Brena \xc3\xaen Rom\xc3\xa2nia a avut loc pe data de 10 august 1984, pe Stadionul 1 Mai (actualul Stadion Dan P\xc4\x83ltini\xc8\x99anu) din Timi\xc8\x99oara, \xc3\xaen fa\xc8\x9ba unui public de peste 65.000 spectator. Atunci, Lepa Brena a f\xc4\x83cut senza\xc8\x9bie c\xc3\xa2nt\xc3\xa2nd melodia "Zivela Jugoslavia" (Tr\xc4\x83iasc\xc4\x83 Iugoslavia), ridicat\xc4\x83 fiind de un bra\xc8\x9b hidraulic folosit la schimbarea becurilor de pe st\xc3\xa2lpii de iluminat. A fost cel mai mare concert din Rom\xc3\xa2nia comunist\xc4\x83._NEWLINE_La sf\xc3\xa2r\xc8\x99itul anului 2011 \xc3\xaen mass-media local\xc4\x83 din Banat s-a scris de posibilitatea ca Lepa Brena s\xc4\x83 sus\xc8\x9bin\xc4\x83 un nou concert la Timi\xc8\x99oara. La \xc3\xaenceputul anului 2012, au \xc3\xaenceput tratativele, ca mai apoi, la finalul lunii Februarie s\xc4\x83 fie anun\xc8\x9bat oficial concertul Lepei Brena. Acesta va avea loc pe data de 15 iunie, pe Stadionul Dan P\xc4\x83ltini\xc8\x99anu, locul unde, cu 28 de ani \xc3\xaen urm\xc4\x83, Brena c\xc3\xa2nta \xc3\xaen fa\xc8\x9ba a peste 65.000 de spectatori. Biletele pentru concertul din 15 iunie 2012 s-au pus \xc3\xaen v\xc3\xa2nzare \xc3\xaencep\xc3\xa2nd cu data de 8 martie. Concertul din 2012 de la Timi\xc8\x99oara face parte din turneul de promovare a noului album al Lepei Brena, "Za\xc4\x8darani krug", lansat \xc3\xaen 2011._NEWLINE_Pe data de 27 martie 2012, Lepa Brena a sosit din nou la Timi\xc8\x99oara, dup\xc4\x83 28 de ani. Aceasta a fost prezent\xc4\x83 la o conferin\xc8\x9b\xc4\x83 de pres\xc4\x83 sus\xc8\x9binut\xc4\x83 la Hotel Timi\xc8\x99oara. Discu\xc8\x9biile s-au purtat av\xc3\xa2nd ca subiect central concertul pe care artista urma s\xc4\x83 \xc3\xael sus\xc8\x9bin\xc4\x83 \xc3\xaen luna iunie la Timi\xc8\x99oara, dar care a fost am\xc3\xa2nat pentru o dat\xc4\x83 neprecizat\xc4\x83._NEWLINE_Lepa Brena a revenit pentru un concert \xc3\xaen Rom\xc3\xa2nia dup\xc4\x83 30 de ani de la concertul din 1984. La 29 iunie 2014 artista a sus\xc8\x9binut un concert la Re\xc8\x99i\xc8\x9ba, \xc3\xaen cadrul Zilelor ora\xc8\x99ului de pe B\xc3\xa2rzava.'